Document ID: /fineweb-2-swissfilter-quality_10-filterrobots/filtered/02038.jsonl.gz/6299

Tge ch’era pensà sco gest da reconciliaziun è ì a fin cun in eclat. Demonstrants vilads han attatgà il primminister serb Aleksander Vucic durant la festa commemorativa per la mazzacra da Srebrenica d’avant 20 onns.
Vucic saja vegnì blessà levamain tar l'attatga, scrivan las medias localas. El haja bandunà Srebrenica. Avant 20 onns avevan Serbs bosniacs sut il commando da Ratko Mladic mazzà passa 8'000 muslims a Srebrenica. Quai malgrà che las Naziuns Unidas avevan lura declerà la citad sco zona da protecziun.